  Майя Бывальцева 8-11 пӧсьтолэзе Удмуртиын 64-тӥ ползэ искусствоосъя «П. И. Чайковскийлэн вордскем шаераз» фестиваль ортчиз. Ньыль нуналскын Воткаысь, Ижкарысь но Сарапулысь сценаос вылын Россиысь устоосыз крезьгурасьёс быгатонлыкъёссэс возьматӥзы, соос пӧлын Россиысь калык артист Денис Мацуев но Москваысь филармонилэн академ симфони оркестрез (дирижёрез - СССР-ысь калык артист Юрий Симонов), «Солисты Москвы» камерной оркестр (кивалтӥсез, солистэз но дирижёрез - СССР-ысь калык артист Юрий Башмет). Нырысьэ элькунамы Россиысь дано артистлэн Борис Андриановлэн «Музыкальная экспедиция» ӵектосэз вуылӥз. Денис Мацуев но Москваысь филармонилэн академ симфони оркестрез Ижкарын концертын 10 фото 9-тӥ пӧсьтолэзе Ижкарысь «Динамо» стадионын Москваысь филармонилэн академ симфони оркестрез Пётр Чайковскийлэсь «Итальянское каприччио» произведенизэ, озьы ик Модест Мусоргскийлэсь «Ночь на лысой горе» сочиненизэ но Александр Бородинлэн «Князь Игорь» операезлы увертюраез шудӥз. Чылкыт, нап гур учкисьёсты бинялтӥз но сьӧраз нуиз кадь: нырысь Римысь карнавалэ, собере ведӥнъёсын ӵош берганы, эшшо ӟуч князьёс но половецъёслэн лагерязы. Быдӟым крезьгурчиослэн быдӟым крезьгурзы котькуд учкисьлэсь лулпуш сиоссэ вырӟытӥз. Футбол понна сюлмысьтыз висись пианист Денис Мацуев стадионэ тупен потӥз. Сое кытчы ке капка пала ӵыжыса, аслэсьтыз интызэ басьтӥз – сцена вылын. Котьку яратымон куно Пётр Чайковскийлэсь оркестрен фортепиано понна 1 номеро концертсэ быдэстӥз. Мылкыд пачыласа, мугор юзыр-кезьыр луылӥз. Учкисьёс туж кема чабизы но артистэз кошкыны ӧз лэзе. Выльысь берытскыса, Мацуев Эвард Григез вакчияк шудӥз на. Коронавирусъя сюбегатонъёс сэрен фестивальлэсь программазэ воштоно но вакчиятоно луиз ке но, Удмуртиысь кун филармониен радъям крезьгуро праздник туж усто пӧрмиз.  Тегъёс: Ижкар Удмуртия Филармония Чайковский фестиваль крезьгур  